Pierre Højbjerg

| 0 | 1 | 2 | 3 |
| --- | --- | --- | --- |

Henkilötiedot
Koko nimi: Pierre-Emile Kordt Højbjerg
Syntymäaika: 5. elokuuta 1995 (ikä 29)
Syntymäpaikka: Kööpenhamina, Tanska
Pelipaikka: keskikenttäpelaaja
Pituus: 185 cm
Seura
Seura: Tottenham Hotspur
Pelinumero: 5
Junioriseurat
: BK Skjold
2007–2009: FC Kööpenhamina
2009–2012: Brøndby IF
Seurat
| Vuodet | Seura | O | (M) |
| 2012–2014 | Bayern München II | 44 | (12) |
| 2013–2016 | Bayern München | 17 | (0) |
| 2015 | → FC Augsburg | 16 | (2) |
| 2015–2016 | → Schalke 04 | 23 | (0) |
| 2016–2020 | Southampton | 109 | (4) |
| 2020– | Tottenham Hotspur | 145 | (8) |
Maajoukkue
| 2010–2011 | Tanska U16 | 6 | (0) |
| 2011–2012 | Tanska U17 | 18 | (5) |
| 2012–2013 | Tanska U19 | 6 | (3) |
| 2013– | Tanska U21 | 8 | (4) |
| 2014– | Tanska | 77 | (10) |
 Seurajoukkueuran tilastot kattavat vain kansalliset sarjat, päivitetty 14. kesäkuuta 2024.  Maajoukkueuran tilastot päivitetty 14. kesäkuuta 2024.
Pierre-Emile Kordt Højbjerg (s. 5. elokuuta 1995 Kööpenhamina) on tanskalainen jalkapalloilija, pelipaikaltaan keskikenttäpelaaja, joka edustaa Englannin Valioliigassa pelaavaa Tottenham Hotspuria.
Højbjerg siirtyi Bayern Müncheniin heinäkuussa 2012 tanskalaisesta Brøndby IF:stä. Hän teki ensiesiintymisensä Bundesliigassa 13. huhtikuuta 2013 kotiottelussa 1. FC Nürnbergiä vastaan tultuaan vaihdosta kentälle 71. minuutilla. Kolmen kauden aikana hän pelasi Bayern Münchenissä yhteensä vain 17 bundesliigaottelua ja kolme ottelu Mestarien liigassa. Kevätkaudella 2015 hän pelasi lainasopimuksella FC Augsburgissa 16 bundesliigaottelua ja teki niissä kaksi maalia. Kauden 2015–2016 hän oli lainalla Schalke 04:ssä, jossa hän pelasi 23 bundesliigaottelua ja kuusi ottelua Eurooppa-liigassa.
Heinäkuussa 2016 Højbjerg siirtyi englantilaisseura Southamptoniin. Hän pelasi kausittain Valioliigassa 22, 23, 31 ja 33 ottelua. Kaudella 2018–2019 hän teki Valioliigassa neljä maalia ja nousi joukkueen kapteeniksi. Eurooppa-liigassa hän pelasi kuusi ottelua. Kesällä 2020 hän siirtyi Tottenhamiin, jossa hän ensimmäisellä kaudellaan pelasi täydet minuutit joukkueen kaikissa 38 valioliigaottelussa ja teki niissä kaksi maalia. Kesään 2024 mennessä hän on pelannut Tottenhamissa 145 liigaottelua ja tehnyt kahdeksan maalia. Mestarien liigassa ja Eurooppa-liigassa hän on pelannut seitsemän ottelua, Konferenssiliigassa neljä peliä.
Højbjerg on pelannut useissa Tanskan juniorimaajoukkueissa. Hän pelasi Tanskan A-maajoukkueessa ensimmäisen ottelunsa toukokuussa 2014 Ruotsia vastaan. Hän on tehnyt maalin syyskuussa 2014 kolmannessa maaottelussaan EM-karsinnassa Armeniaa vastaan, maaliskuussa 2019 ystävyysottelussa Kosovoa vastaan, kesäkuussa 2019 EM-karsintaottelussa Irlantia vastaan, maaliskuussa 2021 MM-karsintaottelussa Itävaltaa vastaan, kesäkuussa 2022 Kansojen liigan ottelussa niin ikään Itävaltaa vastaan, syyskuussa 2023 EM-karsintaotteluissa San Marinoa ja Suomea vastaan sekä ystävyysotteluissa maaliskuussa 2024 Färsaaria ja kesäkuussa 2024 Ruotsia ja Norjaa vastaan.
Kesän 2021 EM-kilpailuissa Højbjerg pelasi täydet minuutit välieriin edenneen joukkueensa kaikissa kuudessa ottelussa. Ensimmäisessä ottelussa Suomen maalivahti Lukas Hradecký torjui Højbjergin laukoman rangaistuspotkun ja Suomi voitti ottelun. Toisessa ottelussa Højbjerg syötti Tanskan ainoan maalin mutta Belgia voitti. Kolmannessa ottelussa Venäjää vastaan hän antoi kaksi maalisyöttöä ja Tanska voitti maalein 4–1. MM-kilpailuissa 2022 hän pelasi täyden ajan Tanskan kaikissa kolmessa ottelussa. Hän on pelannut 77 maaottelua ja tehnyt kymmenen maalia kesäkuun puoliväliin 2024 mennessä.